Source: http://www.bihon.ro/au-pierdut-si-derby-ul-cu-u-bt-cluj-napoca/2174163
Timestamp: 2019-01-23 13:55:14+00:00

Document:
Au pierdut și derby-ul cu U BT Cluj Napoca - BIHON
la	6. ianuarie 2019 20:33	 Reactualizat la:	 6. ianuarie 2019 20:34
Kris Richard a marcat 21 de puncte în meciul cu U BT	- © FOTO: COSTEL DEMIAN
Baschetbaliștii de la CSM CSU au fost învinși cu scorul de 93-78 în meciul de la Cluj-Napoca.
CSM CSU Oradea este o echipă „cuminte” în partidele din deplasare cu „greii” campionatului și nu numai. Cu excepția meciurilor cu Dinamo, SCM Timișoara și BCM U FC Argeș Pitești, campionii au pierdut toate partidele de pe terenuri străine!
CSM CSU a contabilizat ieri seară cea de-a cincea înfrângere din acest sezon, după o evoluție mai mult decât dezamăgitoare în fața marii rivale U BT Cluj-Napoca. Deși era de așteptat un reviriment al „leilor roșii” după eșecul drastic de la Sibiu, acesta nu s-a produs, iar CSM CSU a părut aceeași echipă „moale”, fără nerv și fără convingerea că ar putea câștiga. Înfrângerea la 16 puncte diferență cu Sibiul pare să nu fi fost deloc întâmplătoare, din moment ce a fost urmată de una la fel de categorică, la 15 puncte, în fața Clujului.
Meciul propriu-zis a fost dominat net de gazde, care s-au aflat la conducere în totalitatea timpului de joc. U BT și-a creat încă din primul sfert un avantaj care s-a mărit în permanență, fără ca echipa noastră să poată reacționa. Ecartul a crescut la proporții la care poate nici gazdele nu sperau, ajungând la un moment dat la 21 de puncte! La fel ca și sibienii în urmă cu o săptămână, clujenii s-au aflat în zi de grație, dovedindu-se superiori la majoritatea capitolelor. CSM CSU a făcut un meci foarte slab, atât în faza de apărare (unde suferă teribil în ultimele partide), cât și în cea de atac și nu a avut practic nicio șansă la victorie. Echipa noastră nu arară deloc bine înaintea ultimei etape din prima fază a sezonului regulat, în care va primi vizita celor de la BCM U FC Argeș.
BT Arena. Spectatori: circa 3.000
U BT Cluj-Napoca – CSM CSU Oradea 93-78 (26-19, 21-17, 24-19, 22-23)
U BT Cluj-Napoca: Dykes 20 (1×3), Calnicenco 10 (2×3), Washburn 8, Marinov 7, Kuti 10 (2×3), Rasic 12 (3×3), Easley jr. 5, Dorsey 15 (1×3), Török 6 (2×3), A. Mureșan, Carcoana. Nu a jucat Abu Teir. Antrenor: Mihai Silvășan. Asistenți: Dorin Pintea, Branko Cuic
CSM CSU Oradea: Fometescu, Watson 2, Denison 9, Zekovic 23 (2×3), Richard 21 (3×3), Nicolescu 5. Pasalic 3 (1×3), Valeika 5, Ginyard 10 (1×3). Nu au jucat: Gavrilă, Lázár, Petrescu. Antrenor: Cristian Achim. Asistent: Milan Mitrovic
Arbitri: Marius Ciulin, Șerban Rașoga, Costin Bogdănescu. Comisar FR Baschet: Tiberiu Rist

References: CSM 

CSM 

CSM 
 CSM 
 CSM 
 CSM 

CSM